ตลาดหุ้นเอเชียปรับตัวขึ้นบ่ายนี้ จับตาหนี้กรีซ
ตลาดหุ้นเอเชียส่วนใหญ่ปรับตัวสูงขึ้นในการซื้อขายช่วงบ่ายวันนี้ ในขณะที่นักลงทุนให้ความสนใจกับสถานการณ์หนี้กรีซ ในขณะที่ตลาดหุ้นจีนปิดทำการในวันนี้เนื่องในวันหยุดประชาติ
22 มิ.ย. 2558

ผู้สื่อข่าวรายงานว่า ตลาดหุ้นเอเชียส่วนใหญ่ปรับตัวสูงขึ้นในการซื้อขายช่วงบ่ายวันนี้ ในขณะที่นักลงทุนให้ความสนใจกับสถานการณ์หนี้กรีซ ในขณะที่ตลาดหุ้นจีนปิดทำการในวันนี้เนื่องในวันหยุดประชาติ
โดยดัชนี FBMKLCI ตลาดหุ้นมาเลเซียปิดภาคเช้าที่ 1,732.88 จุด เพิ่มขึ้น 11.11 จุด, +0.65% ดัชนีฮั่งเส็งเพิ่มขึ้น 117.50 จุด หรือ 0.44% ปิดภาคเช้าที่ 26,878.03 จุด
ขณะที่สื่อต่างประเทศรายงานว่า รัฐบาลกรีซอาจจะยื่นแผนการปฏิรูปด้านการคลังฉบับล่าสุดให้กับกลุ่มเจ้าหนี้ในกรุงบรัสเซลส์วันนี้ เพื่อหลีกเลี่ยงความขัดแย้งกับรัฐบาลของประเทศอื่นๆในยูโรโซน ก่อนที่การประชุมฉุกเฉินซึ่งจัดโดยสหภาพยุโรป (EU) จะมีขึ้นในวันนี้เช่นกัน
โดยรายงานข่าวดังกล่าวมีขึ้นหลังจากคณะรัฐมนตรีกรีซได้อนุมัติแผนงบประมาณที่กรีซคาดว่าจะสามารถบรรลุเป้าหมายได้และจะสอดคล้องกับข้อเรียกร้องของกลุ่มเจ้าหนี้ อีกทั้งจะช่วยให้กรีซไม่ต้องปรับลดเงินบำเหน็จบำนาญตามที่กลุ่มเจ้าหนี้เรียกร้อง
ทั้งนี้นายอเล็กซิส ซิปราส นายกรัฐมนตรีกรีซ ได้เดินทางไปยังกรุงบรัสเซลส์ ประเทศเบลเยียม เพื่อเข้าร่วมประชุมฉุกเฉินซึ่งจัดโดย EU ในวันนี้ ซึ่งถือเป็นการประชุมที่จะชี้ชะตาอนาคตของกรีซในยูโรโซน